ไฟแนนเชียลไดเจสต์
PHATRA ทุ่มปันผล 266 ล้านบาท
10 ส.ค. 2554

PHATRA ทุ่มปันผล 266 ล้านบาท
บริษัท ทุนภัทร (PHATRA) ประกาศจ่ายเงินปันผลระหว่างกาลหุ้นละ 1.25 บาท ให้ผู้ถือหุ้นที่มีชื่อในทะเบียนวันที่ 10 ส.ค. ทั้งนี้รวมเป็นเงินปันผลทั้งสิ้น 266 ล้านบาท คิดเป็นอัตราผลตอบแทน 3.81% เทียบกับราคาหุ้นที่ระดับ 32.75 บาท บวก 0.75 บาท 
ขณะที่ผลงานรวม 6 เดือนแรกปีนี้ มีกำไรสุทธิ 412.26 ล้านบาท หรือ 1.96 บาทต่อหุ้น เติบโต 40.39%
สำหรับผลดำเนินงานในไตรมาส 2 ปีนี้ มีกำไรสุทธิ 232 ล้านบาท หรือ 1.11 บาท เพิ่มขึ้นถึง 39.16% จากช่วงเดียวกันปีก่อน และเพิ่มขึ้น 29.60% จากไตรมาสแรก แต่คิดเป็นกำไรเบ็ดเสร็จรวมในไตรมาส 2 ปีนี้ เท่ากับ 163.05 ล้านบาท
“ไตรมาส 2 มีรายได้รวมทั้งหมด 637.75 ล้านบาท เพิ่มขึ้น 35.62% มาจากธุรกิจนายหน้า ธุรกิจลงทุน และอื่นๆ สัดส่วน 61.74% 38.06% และ 0.20% ของรายได้รวมทั้งหมด ตามลำดับ ซึ่งธุรกิจนายหน้าลดลงจาก 62.74% ขณะที่รายได้จากธุรกิจลงทุนเพิ่มขึ้นจาก 36.76% ของรายได้รวมทั้งหมดในไตรมาสเดียวกันของปี 2553”
ส่วน 6 เดือนแรกปีนี้ กำไรสุทธิ 412.26 ล้านบาท หรือ 1.96 บาทต่อหุ้น เติบโต 40.39%
ITD คว้างานทีโอที 344 ล้าน
บริษัท อิตาเลียนไทย ดีเวล๊อปเมนต์ (ITD) แจ้งว่า วันที่ 22 ก.ค.ที่ผ่านมา บริษัทได้ร่วมลงนามในสัญญาก่อสร้างกับบริษัท ล็อกซเล่ย์ ไวร์เลส เพื่อดำเนินการก่อสร้างโครงการสร้างโครงข่ายโทรศัพท์เคลื่อนที่ยุคที่ 3 (3G) ในพื้นที่ 14 จังหวัดภาคใต้ ของบริษัท ทีโอที มูลค่างานทั้งสิ้น 344.25 ล้านบาท (รวมภาษีมูลค่าเพิ่ม) กำหนดระยะเวลาก่อสร้าง 360 วัน
DCC แจกปันผล 83 สตางค์/หุ้น
บริษัท ไดนาสตี้เซรามิค (DCC) ทำกำไรได้เท่าไร จ่ายตอบแทนผู้ถือหุ้นทั้ง 100% โดยไตรมาส 2 ปีนี้ แจกเงินปันผลหุ้นละ 0.83 บาท ให้ผู้ถือหุ้นที่มีชื่อในทะเบียนวันที่ 15 ส.ค. 2554 ทั้งนี้คิดเป็นอัตราผลตอบแทนปันผล 1.63% ขณะที่ไตรมาสแรก แจกเงินปันผลหุ้นละ 0.89 บาท 
สำหรับผลงานรวม 6 เดือนแรกปีนี้ กำไรสุทธิ 700.76 ล้านบาท หรือหุ้นละ 1.72 บาท เพิ่มขึ้น 3.38% เทียบกับกำไรสุทธิ 677.82 ล้านบาท หรือเท่ากับ 1.66 บาทต่อหุ้นในช่วงเดียวกันปีก่อน